Per Clausen (EL), 2010-06-02:
Det er gået op for mig i løbet af debatten i dag, at der er rigtig mange gode grunde til at få et valg hurtigt, så vi kan få en ny regering.
Og det er ikke bare, fordi vi så får en bedre regering, det er også, fordi vi så får en langt mere omsorgsfuld opposition.
Vi kunne jo her inden pausen konstatere, at man i Dansk Folkeparti og Det Konservative Folkeparti er frygtelig, frygtelig bekymrede for, hvad vi og Det Radikale Venstre skulle kunne finde på at gøre ved hinanden.
Jeg vil bare sige i al stilfærdighed, at efter at jeg har set, at det er lykkedes for Det Konservative Folkeparti ikke bare at få Dansk Folkeparti til at stemme for en dagpengereform fuldstændig mod alt, hvad de har lovet meget, meget kort tid, inden de gør det, og man har oven i købet at få dem til selv at foreslå, at der skulle laves en dagpengereform, hvor dagpengeperioden forkortes, så ser jeg sådan set frem til den dag, hvor fru Margrethe Vestager kommer og siger: Hør nu her, Per Clausen, skulle vi ikke tage og forlænge dagpengeperioden?
Jeg vil sige, at der ikke vil falde et bittert ord fra min side i den anledning.
Jeg vil anbefale, at den opposition, vi vil få efter næste valg, så opretholder sin omsorgsfulde tone og giver udtryk for, at man er glad for, at problemerne er løst.
Det er bare for at sige, at der altså er to ting, der taler for, at vi skal have en ny regering og en ny opposition, og det er faktisk regeringspartierne, der står for begge argumenter: rigtig dårlige regeringspartier og en rigtig omsorgsfuld og kærlig opposition.
Det synes jeg er godt, for det der med at være omsorgsfuld ligger ikke så meget til mig.
Det er faktisk sjældent, at Venstre sådan skifter de sætninger ud, de plejer at bruge.
Faktisk var det sådan, at statsministeren, efter at han nu i meget lang tid har talt om, at regningen skal betales, og at vi alle skal være med til at betale den, havde fjernet det der med, at vi alle skal være med til at betale den, fra sin tale i dag.
Jeg tænkte, at det var en fejl, og så derfor frem til hr. Peter Christensens tale.
Han havde også fjernet det.
Og det kan jeg sådan set godt forstå, for den løgn var måske alligevel så fed, at det var lidt for dumt at holde fast i den.
Så nu taler man så om social balance i stedet for, og det er jo et forholdsvis diffust begreb, som folk har lidt små forventninger til.
Pointen er, at det, som Venstre, De Konservative og Dansk Folkeparti er blevet enige om, er, at den største del af regningen skal betales af børnefamilierne, de arbejdsløse og de uddannelsessøgende.
Vi kan vel sige, at jo mindre adgang man havde til festen, jo større en andel af regningen skal man betale, og jo mindre ansvar man har for krisen, jo mere skal man straffes.
For hvordan skulle man ellers kunne forklare, at det netop er de arbejdsløse, som ikke har noget ansvar for krisen, og som allerede er blevet ramt én gang ved at blive fyret, som nu risikerer at blive smidt ud af dagpengesystemet og over på kontanthjælp eller over på ingenting.
Smeden, mureren, fabriksarbejderen, som i forvejen må leve med dagpengesatser på cirka halvdelen af det, de tjente, før de blev fyret, skal nu rammes igen.
Bankdirektører, som både har et stort medansvar for krisen, og som er blevet fyrsteligt belønnet med markante lønstigninger og skattelettelser, ja, de skal bare vente 2-3 år på at få nye skattelettelser, efter at de lige har fået skattelettelser på ca. 0,5 mio. kr.
Jeg skal skynde mig at sige, at skatteforhøjelserne ikke kun kommer til at ramme bankdirektørerne, hvis det er Enhedslisten, der får magt, som vi har agt, de kommer også til at ramme Vestasdirektøren – det var der lidt tvivl om, men der er altså ikke nogen særlige firmaer, som slipper.
Dansk Folkeparti foreslår gerne og støtter forringelser for de arbejdsløse i strid med tidligere løfter.
Det er 5-6 uger siden, man sagde, at man ikke kunne finde på at gøre det.
Det gør man, bare man kan komme igennem med en særlig straffeekspedition mod flygtninge og indvandrere.
Og det, vi jo i grunden mangler at få forklaringen på, er, hvordan det kan skabe flere arbejdspladser at afkorte dagpengeperioden.
Det, der derimod er fuldstændig klart, er, at flere mennesker, som trues med, at de skal gå fra hus og hjem, fordi de mangler et forsørgelsesgrundlag, skaber flere desperate mennesker, som er villige til at acceptere underbetaling og et dårligt arbejdsmiljø for i det mindste at få et job.
På den måde skaber man forudsætningerne for social dumping, præcis lige som man gjorde, da man gennemførte en lang række stramninger af reglerne for at få fast opholdstilladelse i Danmark, hvor man sørgede for at få de regler lavet på en sådan måde, at der også er mennesker, som er kommet til vores land fra andre lande, som forsøger at bide sig fast her i Danmark, og som vil gøre hvad som helst for at beholde et job, fordi det er det, der er præmissen for, at man kan få den faste opholdstilladelse.
Man kan selvfølgelig spørge, om det er et særligt formål for Venstre og De Konservative og Dansk Folkeparti at skabe en underklasse, som er villig til at lade sig underbyde på arbejdsmarkedet, eller om det bare er en konsekvens af deres politik.
Under alle omstændigheder vil det være til glæde for skruppelløse arbejdsgivere og skabe større ulighed.
Børnefamilierne skal også holde for.
Det startede med en dansk udgave af etbarnspolitikken, det var alligevel for hård en kost, så nu er vi gået over til en tobarnspolitik.
Når De Konservative snakker om at efterlade regningen i børneværelset, får det en helt ny betydning med VKO's forslag om forringelser af børneydelsen og nedskæringer på skoleområdet.
Børnefamilierne betaler nu, og børnene betaler den regning, som regeringen alligevel ikke betaler, i fremtiden – dobbelt op til børnene og børnefamilierne.
De samme børnefamilier vil uden tvivl også blive ramt af de fortsatte forringelser i kommunerne.
For reelt betyder den såkaldte nulvækst, at der på en række områder vil komme forringelser i de kommende år.
Nu gider regeringen ikke engang lade som om, der foregår reelle forhandlinger med kommunerne.
Kommunernes økonomi vil fremover være fuldstændig styret af flertallet i Folketinget.
Alle taler om vigtigheden af uddannelse, ikke mindst efter- og videreuddannelse.
Alligevel er det netop også et af de områder, VKO kaster sig over, for her skal skæres ned, her skal spares.
Universiteterne og forskningen rammes også.
1 pct. af bruttonationalproduktet til offentlig forskning er ikke mere det minimum, vi skal op på, men det maksimum, vi ikke må bevæge os over.
Der må skæres på universiteternes administration, siger Venstre og De Konservative og Dansk Folkeparti.
Også dette element i VKO’s politik vil skabe større ulighed.
Som en særlig understregning af, at VKO går efter dem, der ikke var med til festen, og dem, der ikke har noget ansvar for krisen, har man valgt også at skære ned på ulandshjælpen.
Man siger, at det ikke vil betyde noget.
Alligevel tror jeg nok, at man må sige, at når der spares 0,5 mia. kr. på ulandshjælpen, vil det få alvorlige konsekvenser for tusindvis af de fattigste mennesker i verden.
Efter farcen og katastrofen på klimatopmødet har regeringen nulstillet ambitionsniveauet.
I EU har man lagt sig i ly af de lande, der ikke ønsker at gøre en aktiv indsats.
Globalt forholder man sig passivt.
Og i Danmark har man ingen plan for, hvordan man skal leve op til Danmarks internationale forpligtelser, endsige for at gå i spidsen for en aktiv indsats for at skabe beskæftigelse og løse klima- og miljøudfordringerne i samme hug.
På klima- og miljøområdet er vi tilbage til tiden umiddelbart efter det såkaldte systemskifte i 2002.
Venstres tid som et grønt parti blev kort og meget lidt glorværdig.
Nedskæringspolitikken en nødvendig, siger statsministeren.
Vi skal leve op til kravene i EU's stabilitetspagt.
Det samme skal man i de øvrige EU-lande.
Konsekvensen bliver en nedskæringspolitik, som vil føre til millioner af nye arbejdsløse i EU og titusindevis af nye arbejdsløse i Danmark.
Tydeligere kan det vist ikke blive, at EU's økonomiske politik og stabilitetspagtens krav er udtryk for en rendyrket borgerlig, økonomisk politik.
Det er også derfor, at EU kan bruges til at undskylde regeringens politik.
Det er, fordi de hænger meget godt sammen.
Men vi skal også skære ned, fordi det er nødvendigt for at undgå, at de finansielle markeder taber tilliden til os og spekulerer mod kronen, ligesom bankernes voldsomme rentekrav undergraver en række europæiske landes økonomi, siger statsministeren.
Det paradoksale er altså, at det primært var bankernes spekulation, som skabte den økonomiske krise, som truer velfærden i en lang række lande.
Staterne reddede bankerne med en række bankpakker, men alligevel er det stadig bankerne, som er den dømmende og udøvende magt, når det handler om at afgøre, om de enkelte lande fører en ansvarlig økonomisk politik.
Vi synes, at man i stedet for skulle gå efter at stække bankernes magt.
Vi afviser forringelser på dagpengeområdet og af børnechecken.
Vi afviser også forringelser vedrørende brugerbetaling for uddannelse og tolkebistand.
Vi stiller krav til en kommende regering med Socialdemokraterne og SF om, at forringelserne skal aflyses, også dem, der rammer de arbejdsløse, så snart statsministeren hedder Helle Thorning-Schmidt.
Trods krisen er der faktisk stadig penge nok i Danmark.
Enhedslisten har fremlagt en plan, der kan fremskaffe 50 mia. kr. ved øgede indkomster og besparelser.
Finansministeren havde ikke lyst til høre om det, derfor blev vi ikke inviteret til forhandlinger, da man skulle diskutere den nye pakke.
Jeg kan godt forstå det, det ville være irriterende med den slags forstyrrende indlæg om, at man kunne rydde op efter regeringen uden at lade det gå ud over de fattige i Danmark, men tilbuddet står nu stadig ved magt både over for den nuværende og den kommende regering.
Vi leverer gerne penge til de forbedringer, som vi forsøger at indføre.
VKO-flertallet har spillet fallit.
Man løber fra alle løfter til vælgerne for at sikre de rigeste danskeres interesser.
VKO har valgt befolkningens flertal fra.
Nu er tiden inde til, at befolkningens flertal får mulighed for at svare igen.
Derfor skal vi have et valg nu.